
Text rozhodnutia
SLOVENSKÁ REPUBLIKA
UZNESENIE Ústavného súdu Slovenskej republiky I. ÚS 302/2015-85 Ústavný súd Slovenskej republiky na neverejnom zasadnutí senátu 3. februára 2016 prerokoval vydanie opravného uznesenia vo veci sťažnosti
,
, zastúpeného advokátom JUDr. Branislavom Jablonkom, PhD., BAJO LEGAL, s. r. o., Astrová 757/2/A, Bratislava, vedenej Ústavným súdom Slovenskej republiky pod sp. zn. I. ÚS 302/2015 a takto rozhodol: Opravuje odôvodnenie nálezu Ústavného súdu Slovenskej republiky č. k. I. ÚS 302/2015-56 zo 4. novembra 2015 takto: na strane 22 nálezu odsek tretí text v zátvorke nachádzajúci sa na konci odseku „(§ 259 ods. 3 Trestného zákona účinného do 1. januára 2006)“ opravuje a jeho správne znenie je „(§ 259 ods. 3 Trestného poriadku účinného od 1. januára 2006)“. Odôvodnenie: Ústavný súd Slovenskej republiky (ďalej len „ústavný súd“) po vydaní nálezu č. k. I. ÚS 302/2015-56 zo 4. novembra 2015 zistil, že v odôvodnení nálezu je v jednom prípade uvedené chybné označenie ustanovenia právneho predpisu, ktorého aplikáciu považoval ústavný súd v posudzovanej veci za právne relevantnú. Namiesto označenia ustanovenia § 259 ods. 3 Trestného poriadku účinného od 1. januára 2006 bol v odôvodnení nálezu tento
právny predpis nesprávne uvedený ako § 259 ods. 3 Trestného zákona účinného do 1. januára 2006. Podľa § 31a ods. 1 zákona Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov (ďalej len „zákon o ústavnom súde“) ak tento zákon neustanovuje inak a povaha veci to nevylučuje, použijú sa na konanie pred ústavným súdom primerane ustanovenia Občianskeho súdneho poriadku alebo Trestného poriadku. Podľa § 174 ods. 1 Trestného poriadku predseda senátu môže osobitným uznesením kedykoľvek opraviť pisárske chyby a iné zrejmé nesprávnosti, ku ktorým došlo pri vyhotovení rozsudku a v jeho rovnopisoch, tak, aby vyhotovenie bolo v úplnej zhode s obsahom rozsudku, ako bol vyhlásený. Opravu môže nariadiť aj súd vyššieho stupňa. V súlade s citovanými ustanoveniami zákona o ústavnom súde a Trestného poriadku preto ústavný súd vydal opravné uznesenie, v ktorom uviedol správne znenie odôvodnenia nálezu č. k. I. ÚS 302/2015-56 zo 4. novembra 2015 na strane 22 tak, aby odôvodnenie nálezu neobsahovalo chyby v písaní a iné zrejmé nesprávnosti, ktoré by mohli viesť k nesprávnej interpretácii právnych záverov uvedených vo vydanom náleze. P o u č e n i e : Proti tomuto rozhodnutiu nemožno podať opravný prostriedok. V Košiciach 3. februára 2016

Zdroj: KAUZIS.SK – https://www.kauzis.sk/judikatura/r/ECLI:SK:USSR:2016:1.US.302.2015.1 (dáta aktuálne k 11. 11. 2026). Záväzné je znenie zverejnené súdom.




